**340 – Beirniadaeth Rhyddiaith BL 3 a 4 – Chwiban**

**Beirniad – Iona Llŷr**

Am brofiad i godi’r galon! Roedd pob un o’r 48 ymgais yn y gystadleuaeth yn cynnig rhywbeth gwerth chweil, boed hynny’n syniad gafaelgar, ymadrodd gwreiddiol neu ddisgrifiad sylwgar.

Roeddwn yn chwilio am ysgrifennu naturiol, iaith bert a byd trwy lygaid plentyn. Cefais fy nhywys ar deithiau gwahanol iawn ac amrywiwyd rôl y chwiban yn y storiau. Chwiban hud oedd hi mewn sawl stori, ond bu hefyd yn chwiban ar drên, yn chwiban ci defaid, yn chwiban dyfarnwr gêm ac yn chwiban ar iard yr ysgol.

Roedd y mwyafrif o’r straeon yn cychwyn trwy ddisgrifio’r lleoliad, yr amser o’r dydd a’r tywydd ar y pryd.

‘Bore braf oedd hi...’, ‘Un diwrnod clir, oer…’, ‘Un bore Sadwrn braf...’, ‘Roedd hi’n ddiwrnod oer a diflas…’. Er bod hyn yn ffordd effeithiol o greu darlun clir ar gychwyn stori, roedd darllen dwsinau o agoriadau tebyg ychydig yn undonog. Mewn cystadleuaeth safonol, roedd rhaid palu’n ddyfnach a chwilio am fflachiadau o wreiddioldeb a chyffyrddiadau unigryw er mwyn dethol a dewis y goreuon.

 O’r 48 ymgais mae 8 darn yn dod i’r brig.

Mwynheais ddilyn taith fythgofiadwy CYMRU AM BYTH i’r Eisteddfod, iaith fyrlymus GARETH BALE yn disgrifio cyffro Cymru’n ennill Cwpan y Byd, a stori chwiban hud ANIFAIL ANWES. Roedd PILI PALA ac YMA O HYD yn agos ati hefyd gyda’u straeon gafaelgar a’u hiaith goeth a graenus.

Ond roedd tri ymgais yn serennu.

LEWSYN **-** Stori aeddfed, deimladwy mewn iaith gynnil, gywir yw hon. Mae’n dilyn siwrne Megan wedi marwolaeth ei mam. Gall LEWSYN uniaethu â Megan a llwydda i weld y byd drwy ei llygaid hi. Bu’n rhaid i Megan adael ei chartref mewn ardal wledig a symud i fyw at ei modryb yn y dre, at deulu newydd, ysgol newydd a chyd ddisgyblion newydd. Hiraethai am gyfnod hapusach. Roedd yn gâs ganddi ei siwmper ysgol werdd newydd ac roedd clywed chwiban dyddiol amser chwarae yn gwneud iddi deimlo’n ofnus ac ynysig. Mae’n stori gyfoes y gall nifer o blant uniaethu â hi.

BLODWEN Y FUWCH - Dyma ymgeisydd sy’n meddu ar iaith naturiol, gyfoethog. Mae’n graff wrth ddisgrifio, ac yn fedrus wrth stwythuro stori. Hanes Bob, y ci defaid, sydd yma, ci defaid oedd, cyn darganfod chwiban Wncwl Iestyn ‘yn dda i ddim yn hôl defaid a gwartheg’ ac ar adegau yn ymddwyn ‘fel ci o’r dre.’ Mae disgrifiadau BLODWEN Y FUWCH o Bob yn fendigedig. Mae’n ei adnabod i’r dim. Yr ‘ambell flewyn du fan hyn a fan co’ a’r disgrifiad o’r Bob digalon yn ’gorwedd yn llonydd, ei ên ar y llawr’. Cefais fy swyno gan y stori gynnes, annwyl hon. Mae’r testun yn amlwg o fewn byd yr awdur. Diolch am wneud i mi wenu.

BETI BWNI - Mae Beti Bwni’n storïwr naturiol. Mae’r gwaith yn llawn dychymyg ac wedi ei strwythuro’n gelfydd a’i glymu’n daclus. Er bod y testun yn ffantasïol iawn, mae’n ymdrin yn aeddfed â neges amgylcheddol bwerus sef yr angen i warchod cynefin naturiol y pandas coch yn Tseina. Mae rhythm arbennig a bwrlwm i’r stori ac mae’r awdur a’r pandas coch yn ein tywys ni gerfydd ein clustiau ar ras ledrithiol o’r ardd gefn i’r Himalayas. Taith sy’n troi plentyn bach chwilfrydig yn ymgyrchydd amgylcheddol dylanwadol ac sy’n troi un chwiban aur yn y gwair yn brotest cannoedd o chwibanau byddarol.

Mae hon yn stori arbennig sy’n llawn dychymyg, cyffyrddiadau pert, hiwmor cynnil a deialog fywiog sy’n llifo’n naturiol. Bron y gallaf glywed llais BETI BWNI yn adrodd y stori ar goedd. Cefais fy hudo’n llwyr.

Rwyt ti’n seren BETI BWNI! Gwna yn siŵr dy fod yn dal ati i ysgrifennu ac yn parhau i ymgyrchu!

1af BETI BWNI; 2il BLODWEN Y FUWCH; 3ydd LEWSYN